Paška, Pavol, predseda NR SR (2014-11-08):
Ďakujem pekne, pani podpredsedníčka. Vážené pani poslankyne, vážení páni poslanci, som v politike pätnásť rokov, z toho už dvanásť v Národnej rade najprv ako poslanec a potom, teraz už druhé volebné obdobie, ako predseda Národnej rady, ale to, čo zažívam ostatné dva týždne, som skutočne nezažil. Dva týždne som objektom hry, ktorej cieľom bolo vytvoriť obraz skorumpovaného predsedu parlamentu, ktorý nemá na svojom mieste čo robiť, a lídrom tohto procesu bol pán poslanec Lipšic, ktorý – ponechajme stranou, z akých dôvodov – túto hru rozohral a deň čo deň zásoboval médiá dramatickými tlačovými konferenciami, vraj novými a novými investigatívnymi objavmi, ktoré mali túto schému potvrdzovať. Napriek tomu, že som vždy veľmi jasne a jasným spôsobom na všetky otázky odpovedal, pokračovalo sa ďalej a dostalo sa to až do dnešného obludného stavu. Na svoje podnikateľské aktivity i moje činnosti som vždy veľmi jasne odpovedal a nikdy som sa nimi netajil. Veľmi jasne som povedal, že sú jasne a zrozumiteľne zdokumentované v Obchodnom registri Slovenskej republiky a všetky informácie o nich sú verejne dostupné. Potom prišiel pán poslanec Lipšic, a reagujem aj na to, čo pred chvíľočkou povedal, s ďalším klamstvom, pretože klamstvo a lož sú pracovná metóda pána Lipšica. Šíriť nenávisť a zlobu, ja som vám to už, pán poslanec Lipšic, povedal niekoľkokrát, to je vaša pracovná metóda. Zrazu – a sa čudujem, ste právnik a advokát – ste zahltili Slovensko ďalším označením mňa ako podvodníka, lebo som vraj nepriznal majetkové výnosy. Všetci, ktorí tu sedia, vedia, že už niekoľko rokov vedieme debatu o tom, ako zlepšiť zákon, ústavný zákon o nezlučiteľnosti a konflikte, aby sme si povedali definitívne, čo teda v tých majetkových priznaniach má byť. A ja som hlboko presvedčený, a vedia to všetci, ktorí majú právne vedomie, pán Lipšic, že žiadne majetkové výnosy nie sú v majetkovom priznaní nikde uvádzané. To, že niekto takéto príjmy uvádza, niekto nie, neznamená, že budete klamať a robiť zo mňa to, čo zo mňa robíte druhý týždeň. To je vaša metóda. A vrcholom všetkého bolo, keď ste ma začali obviňovať verejne pred celým Slovenskom, že som vlastníkom nejakých schránkových firiem, kde tečú milióny. A včera ste tu dramatickým spôsobom pred polnocou oznámili, aký mi zasadíte zásadný politický úder, ako ma zlikvidujete. Potom ste sa postavili pred novinárov a ukázali ste, lebo vy ste ten najlepší investigatívny poslanec a advokát na svete, lebo vraj dva podniky Penta Enterprises a Medical Group sídlia niekde v Belize na jednej adrese, čo je najlepší dôkaz a čo je najväčšia obludnosť, a vrátili ste sa oblúkom do roku 2005 a povedali ste: Tak! A vidíte, údajná dohoda medzi Robertom Ficom a spolumajiteľom Penty pánom Haščákom a mnou o tom, ako ovládneme zdravotníctvo, platí. A úplne najväčší vrchol, pán poslanec, je, a verejne vás žiadam pred všetkými, nelezte mi do rodiny! Tu na mňa kydajte, koľko chcete. Budem vás počúvať, postavím sa a budem argumentovať. Nelezte mi do rodiny! Ja vás žiadam, keďže pred chvíľočkou som sa dozvedel, že jedna zo strán, a to je slovenská skupina Penta, veľmi jasne deklarovala na verejných okruhoch, že nie je majiteľom firmy Penta Enterprises registrovanej na Belize, aby ste sa mi ospravedlnili. Už nešírte klamstvá! Je lepší dôkaz?! (Reakcia poslanca Lipšica.) A prestaňte sa hrať na martýra. To je vaša pracovná metóda. Vy keď klamete a špiníte kohokoľvek, to ste vtedy hrdina. Ale v tom momente, keď vám niekto ukáže, že klamete, vtedy, och, všetci po vás poľujú, všetci vám chcú urobiť zle, lebo vy ste ten najlepší a najčestnejší. Ja vás žiadam, aby ste sa mi ospravedlnili, pretože to nebol z vašej strany smrteľný politický úder mne, ale ste strelili capa a sebe do kolena. Žiadam vás o ospravedlnenie. (Dlhší potlesk.)